text: To hunde brændte inde i deres hjem
  02 november 2017 kl. 11.49
  Kort før midnat stod en gård i flammer. Kvinden der boede i huset var ikke hjemme, men det var hendes to hunde. 
  En gård ved Lindved stod ikke til at redde, da brandvæsnet kort før midnat onsdag aften nåede frem til adressen, hvor en 56-årig kvinde boede med sine to hunde.
  Flemming Lau, vagtchef, Sydøstjyllands Politi: "Hun oplyste, at hendes to hunde var indenfor, men dem kunne vi simpelthen ikke nå at redde ud"
  - Vi fik en alarm kl. 23.47, og vi var derude ti minutter efter. Men da var det allerede overtændt, siger Flemming Lau, der er vagtchef ved Sydøstjyllands Politi.
  Politiet fik fat i den 56-årige kvinde, der boede i huset. Hun var ikke hjemme, men det var hendes hunde.
  - Hun oplyste, at hendes to hunde var indenfor, men dem kunne vi simpelthen ikke nå at redde ud, fortæller Flemming Lau.
  Huset brændte ned til grunden, og nu skal der laves en brandundersøgelse for at finde brandårsagen.
  
  